呈鄧張晁蔡
作者：曹輔
朝代：宋

paragraphs: 都城薄祿才二釜，白髮朱衫污黄土。
九人同日鎖重闈，一夜濤聲卷秋雨。
投身雖喜豪俊窟，刺手如逢虎方乳。
鄧侯相逢十載後，清骨巉巖詩思苦。
張晁自是天下才，黄卷聊同聖賢語。
蔡子彎弓欲射胡，拔劍酒酣時起舞。
何當連袂上霄垠，速致時康開外戶。
病夫行矣老江湖，容我徜徉載樽俎。